C 132/52
LV
Eiropas Savienības Oficiālais Vēstnesis
14.4.2023.
Trešdiena, 2022. gada 5. oktobris
90. turklāt mudina ES nodrošināt, lai CITES Sekretariāts izmantotu uz risku balstītu pieeju CITES misiju īstenošanai valstīs, kurās Āzijas lielos kaķus tur nebrīvē un nepiemērotos apstākļos; 91. ar lielām bažām atzīmē, ka visu piecu Panthera ģints sugu (tīģeris, lauva, jaguārs, leopards un sniega leopards) saglabāšanas stāvoklis ir nelabvēlīgs robežās no “gandrīz apdraudēta suga” līdz “apdraudēta suga” un to populācijas samazinās; 92. mudina visas puses bez izņēmuma aizliegt komerctirdzniecību ar piecām Panthera ģints sugām (tīģeris, lauva, jaguārs, leopards un sniega leopards); turklāt aicina dalībvalstis aizliegt privātiem subjektiem, kas nav licencēti zoodārzi, šo sugu audzēšanu nebrīvē, jo tas var veicināt nelikumīgu tirdzniecību ar šīm sugām; 93. norāda, ka likumīga komerctirdzniecība ar nebrīvē audzētām sugām, tādām kā tīģeri un citi lielie kaķi, ir ļoti kaitējoša, jo stimulē pieprasījumu, sarežģī izpildi un paver plašas iespējas legalizēt nelikumīgi iegūtus līdzekļus; 94.
prasa slēgt tīģeru audzētavas un izbeigt jebkādu komerctirdzniecību ar nebrīvē audzētiem tīģeriem un to daļām;
95. aicina Komisiju, dalībvalstis un visas CITES puses nodrošināt Āfrikas lauvas iekļaušanu I pielikumā, lai šai sugai piešķirtu optimālu aizsardzības statusu, un prasa apkarot nelikumīgu tirdzniecību ar Āfrikas lauvām, kas galvenokārt notiek ar Āzijas valstīm;
Ziloņi 96. aicina Komisiju pilnībā atbalstīt un aktīvi aizstāvēt visu Āfrikas ziloņu populāciju iekļaušanu CITES I pielikumā un iebilst pret jebkuras ziloņu populācijas pārvietošanu no I pielikuma uz II pielikumu; 97. aicina Komisiju un dalībvalstis atbalstīt vienkārša un vienota tiesiskā regulējuma izstrādi attiecībā uz tirdzniecību ar dzīviem savvaļā sagūstītiem Āfrikas ziloņiem, ar ko eksportu atļautu vienīgi in situ saglabāšanas programmu ietvaros vai uz drošām savvaļas teritorijām sugas dabiskajā un vēsturiskajā areālā Āfrikā; 98. uzsver nostāju, ko paudušas Āfrikas ziloņu koalīcijā apvienojušās Āfrikas ziloņu areāla valstis un IUCN Sugu izdzīvošanas komisija — Āfrikas ziloņu ekspertu grupa, kas iebilst pret Āfrikas ziloņu pārvietošanu no savvaļas, lai arī kādi būtu nolūki to turēšanai nebrīvē; 99. mudina ES uzsvērt, ka visi CITES Lēmuma Nr. 18.226 un Nr.
18.227 noteikumi joprojām netiek pilnībā īstenoti, un aicina ES stingri mudināt visas puses pilnībā ievērot šos noteikumus, un vienlaikus atzinīgi vērtē vairāku Āzijas ziloņu areāla valstu apņemšanos īstenot drošākas sistēmas dzīvu Āzijas ziloņu reģistrācijai, marķēšanai un izsekošanai; 100. mudina slēgt atlikušos legālos vietējos ziloņkaula tirgus, piemēram, Japānā, un aicina ES un visas puses nekavējoties noraidīt jebkādus priekšlikumus atcelt ziloņkaula tirdzniecības ierobežojumus; 101. aicina Komisiju un dalībvalstis pieprasīt lielāku pārredzamību pār ziloņkaula krājumiem un uzglabāšanas vietām, uzlabot pārvaldību un mudināt šos krājumus iznīcināt; 102. aicina ES veikt pēcpasākumus saistībā ar ES ierosinājumu CITES Pastāvīgās komitejas 74. sanāksmē un nodrošināt, ka Ziloņu tirdzniecības informācijas sistēmā (ETIS) tiek iekļauti ziņojumi, tostarp ziņojums, kas jāiesniedz CoP19, attiecībā uz tādu ziloņkaula konfiskācijas lietu analīzi, kas saistītas ar katru pusi, kurai ir likumīgi ziloņkaula komerctirdzniecības vietējie tirgi, un aicina prasīt CITES Sekretariātam izmantot informāciju, kas savākta Ziloņu nelegālas nogalināšanas uzraudzības (MIKE), ETIS un Nacionālā ziloņkaula rīcības plāna (NIAP) ietvaros, nolūkā analizēt, kur varētu atrasties lielākie nedeklarētie krājumi; 103. mudina ES un tās dalībvalstis atbalstīt ieteikumu pārskatīt NIAP procesu, lai pārliecinātos, ka tas joprojām atbilst paredzētajam mērķim, un prasa attiecīgajām pusēm darīt vairāk saskaņā ar NIAP ziloņkaula krājumu procesu;